b'\n_START_ARTICLE_\nSmolna\n_START_SECTION_\nVen\xc3\xa4j\xc3\xa4n vallan aika\n_START_PARAGRAPH_\nCarl Ludvig Engel suunnitteli rakennuksen Suomen sotav\xc3\xa4en ylitarkastajan eli divisioonankomentajan virkataloksi. Rakennuksen pohjakerrokseen sijoitettiin virastohuoneita ja ylemp\xc3\xa4\xc3\xa4n kerrokseen divisioonankomentajan asunto sek\xc3\xa4 edustustilat. Engel teki rakennuksesta pienen mutta hienostuneen yksityispalatsin, jonka julkisivulle joonialainen pylv\xc3\xa4ikk\xc3\xb6 ja pitk\xc3\xa4 edustusparveke antavat arvokkaan leiman. Toisen kerroksen edustushuoneisto koostui suurista saleista ja salongeista, jotka oli asetettu per\xc3\xa4kk\xc3\xa4in, niin ett\xc3\xa4 huoneiden v\xc3\xa4liset pariovet avaamalla voitiin luoda talon p\xc3\xa4\xc3\xa4st\xc3\xa4 p\xc3\xa4\xc3\xa4h\xc3\xa4n ulottuva n\xc3\xa4kym\xc3\xa4. Talo valmistui vuonna 1822 ja sen ensimm\xc3\xa4inen asukas oli divisioonankomentaja Gustaf Adolf Ehrnrooth._NEWLINE_Divisioonankomentaja joutui muuttamaan pois komeasta virkatalostaan jo 1828, kun se annettiin tilap\xc3\xa4isesti Turusta Helsinkiin muuttaneen yliopiston k\xc3\xa4ytt\xc3\xb6\xc3\xb6n. Tilat vapautuivat j\xc3\xa4lleen yliopiston p\xc3\xa4\xc3\xa4rakennuksen valmistuttua 1832. Divisioonankomentajan virka oli kuitenkin t\xc3\xa4ll\xc3\xa4 v\xc3\xa4lin lakkautettu, ja talo j\xc3\xa4i ilman k\xc3\xa4ytt\xc3\xa4j\xc3\xa4\xc3\xa4. Helsingin porvaristo ehdotti sen muuttamista raatihuoneeksi, sill\xc3\xa4 vanha raatihuone oli m\xc3\xa4\xc3\xa4r\xc3\xa4 purkaa Senaatintorin rakentamisen tielt\xc3\xa4, mutta t\xc3\xa4t\xc3\xa4 ehdotusta ei hyv\xc3\xa4ksytty. Lopulta tehtiin kompromissiratkaisu ja talosta tuli Suomen kenraalikuvern\xc3\xb6\xc3\xb6rin virka-asunto. Kenraalikuvern\xc3\xb6\xc3\xb6rin k\xc3\xa4yt\xc3\xb6ss\xc3\xa4 aiemmin ollut Bockin talo puolestaan muutettiin raatihuoneeksi. Kenraalikuvern\xc3\xb6\xc3\xb6rien aikana talo oli Helsingin seurael\xc3\xa4m\xc3\xa4n keskus ja sit\xc3\xa4 uudistettiin ylellisemm\xc3\xa4ksi. Arkkitehti Carl Albert Edelfelt muutti 1860-luvulla Engelin aikaisen pelkistetyn sisustuksen muodikkaammaksi ja loistokkaammaksi. Ensimm\xc3\xa4isen sortokauden aikana 1890-luvulla taloon rakennettiin ortodoksinen kappeli, joka sai lempinimen "Bobrikovin kirkko".\n_START_SECTION_\nItsen\xc3\xa4isyyden aika\n_START_PARAGRAPH_\nSuomen itsen\xc3\xa4istymisen j\xc3\xa4lkeen Smolna toimi sis\xc3\xa4llissodan aikana Helsingin punakaartin p\xc3\xa4\xc3\xa4majana. Rakennus sai tuolloin my\xc3\xb6s nykyisin tunnetun nimens\xc3\xa4 Pietarissa sijaitsevan Smolnan palatsin mukaan. Helsingin vallanneiden saksalaisjoukkojen komentaja kenraalimajuri R\xc3\xbcdiger von der Goltz piti my\xc3\xb6s p\xc3\xa4\xc3\xa4majaansa Smolnassa vuonna 1918. T\xc3\xa4m\xc3\xa4n j\xc3\xa4lkeen Smolna toimi valtionhoitaja C. G. E. Mannerheimin virka-asuntona vuoteen 1919 saakka. H\xc3\xa4nen j\xc3\xa4lkeens\xc3\xa4 talon sai k\xc3\xa4ytt\xc3\xb6\xc3\xb6ns\xc3\xa4 valtioneuvosto, ja siin\xc3\xa4 sijaitsi muun muassa ulkoministerin virka-asunto._NEWLINE_Vuonna 1964 Smolna entis\xc3\xb6itiin ja rakennuksesta tehtiin valtioneuvoston juhlahuoneisto. Talossa pidettiin edustustilaisuuksien lis\xc3\xa4ksi vuosikymmenien ajan my\xc3\xb6s hallitusneuvotteluja, hallituksen iltakouluja ja budjettiriihi\xc3\xa4, kunnes hallitus 1990-luvulla sai k\xc3\xa4ytt\xc3\xb6\xc3\xb6ns\xc3\xa4 S\xc3\xa4\xc3\xa4tytalon.'